গোপালগঞ্জ প্রতিনিধি: গোপালগঞ্জে কলেজ ছাত্র নিহতের জের ধরে বাস পোড়ানো ও মহাসড়ক দিয়ে অবৈধ যান চলাচল বন্ধের দাবীতে জেলা বাস মালিক শ্রমিক ঐক্য পরিষদের ডাকা অনির্দিষ্টকালের পরিবহন ধর্মঘট চলছে। আজ সোমবার ভোর ৬টা থেকে জেলার অভ্যন্তরীন সড়ক গুলোতে বাস চলাচল বন্ধ রয়েছে। ধর্মঘটের ফলে এসব রুট দিয়ে চলাচলরতঃ সাধারন যাত্রীরা পড়েছে চরম ভোগান্তিতে। ইজিবাইক, ভ্যানে-রিক্সা অথবা পায়ে হেটে নিজ নিজ গন্তব্যে পৌঁছাতে হচ্ছে তাদের। অনেকই আবার গন্তব্যে যেতে না পেরে ফিরে গেছেন। প্রসঙ্গতঃ রবিবার সকালে ঢাকা-খুলনা মহাসড়কের সদর উপজেলার গোপিনাথপুরে নিয়ন্ত্রন হারিয়ে বাস খাদে পড়ে গোপালগঞ্জ পলিটেকনিক ইনিস্টিটিউটের এক শিক্ষার্থীসহ দুইজন নিহত হয়। এ ঘটনায় ঢাকা-খুলনা মহাসড়ক অবরোধ করে কয়েকটি যানবাহন ভাংচুর করে ও দূর্ঘটনাকবলিত বাসটিতে আগুন ধরিয়ে দেয় উত্তেজিত শিক্ষার্থী ও এলাকাবাসী। পরে সন্ধ্যায় গোপালগঞ্জ পুলিশ লাইনস বাসষ্ট্যান্ডে জেলা বাস মালিক সমিতির সভাপতি আবুল হোসেনর সভাপতিত্বে অনুষ্ঠিত প্রতিবাদ সমাবেশে জেলা বাস মালিক সমিতির সাধারন সম্পাদক মুশফিকুর রহমান লিটন, সাবেক সভাপতি ইলিয়াস হোসেন, জেলা মটর শ্রমিক ইউনিয়নের সভাপতি জাসু শেখ বক্তব্য রাখেন। সমাবেশে বক্তরা, অনির্দিষ্টিকালের পারিবহন ধর্মঘটের ডাক দেন। তারা বলেন, মহাসড়কে অবৈধ যান চলাচলের কারনে প্রতিনিয়ত দূর্ঘটনা ঘটছে। অবৈধ যান চলাচল বন্ধ না হওয়া পর্যন্ত জেলার সকল অভ্যন্তরিন রুটে অনির্দিষ্টিকালে পরিবহন ধর্মঘট চলবে।